Oficialusis leidinys 247 E , 06/10/2005 p. 0153 - 0155



P6_TA(2005)0008 Besivystančių šalių skola Europos Parlamento rezoliucija dėl besivystančių šalių skolų sumažinimo Europos Parlamentas, - atsižvelgdamas į 2004 m. lapkričio 17- 21 d. "Paryžiaus klubo" - 19 šalių kreditorių, tarp kurių yra ir 12 ES valstybių narių - susitikimą, - atsižvelgdamas į savo ankstesnę 2002 m. balandžio 25 d. rezoliuciją dėl skolų labai įsiskolinusioms neturtingoms šalims sušvelninimo [1] ir savo 2000 m. gegužės 18 d. rezoliuciją dėl neturtingų šalių užsienio skolų [2], - atsižvelgdamas į 2000 m. visų JT narių pasirašytus Tūkstantmečio vystymosi tikslus, - atsižvelgdamas į 2001 m. spalio mėn. Abudžoje (Nigerija) priimtą Naujosios Afrikos vystymo partnerystės (NEPAD) iniciatyvą, kurią vėliau Afrikos Sąjunga pripažino kaip savo socioekonominio vystymosi programos dalį, - atsižvelgdamas į 2002 m. birželio 27 d. pramoninių valstybių sudaromo Didžiojo aštuoneto (G8) Kananaskyje priimtą veiksmų planą ir G8 Pirmininkavimo išvadas, priimtas 2003 m. birželio 3 d. Eviane, - atsižvelgdamas į Jungtinių Tautų žmogaus teisių komiteto rezoliuciją 2001/27 dėl struktūrinės pertvarkos politikų ir užsienio skolų poveikio pilnam naudojimuisi žmogaus teisėmis, ypač ekonominėms, socialinėms ir kultūrinėms teisėms, - atsižvelgdamas į 24 mln. žmonių pasirašytą Jubiliejinių 2000 m. peticiją, kurioje prašoma panaikinti besivystančių šalių skolas, - atsižvelgdamas į Darbo tvarkos taisyklių 103 straipsnio 4 dalį, A. kadangi daugelis labai įsiskolinusių neturtingų šalių (HIPC) yra į pietus nuo Sacharos dykumos, B. kadangi Afrikos skolų naštą apytikriai sudaro 230 mlrd. JAV dolerių ir kadangi įvertinta, kad mažas pajamas turinčios Afrikos šalys per metus sumoka apie 39 mlrd. JAV dolerių savo skoloms aptarnauti, C. kadangi panaikinus skolas būtų galima naudoti lėšas kitais tikslais, šie pinigai sudarytų vyriausybės biudžeto dalį ir todėl galėtų būti panaudoti tiesiogiai mažinti skurdui, D. kadangi skolų sumažinimas yra vienas iš Tūkstantmečio vystymosi 8-to tikslo uždavinių, kuriuo konkrečiai siekiama visapusiškai spręsti besivystančių šalių skolų problemas nacionalinėmis ir tarptautinėmis priemonėmis siekiant, kad ilgainiui besivystančios šalys galėtų grąžinti skolas, E. kadangi vien sumažinus skolas visos problemos neišsispręs ir tai savaime nesukuria išteklių, nemažina skurdo ir neskatina vystymosi; kadangi besivystančių šalių ateitis visų pirma priklauso nuo tinkamo valdymo ir investavimo į jų pačių žmones, F. kadangi 1996 m. Pasaulio Bankas, Tarptautinis valiutos fondas, G7 ir Paryžiaus klubas pradėjo iniciatyvą sumažinti HIPC skolas, G. kadangi, remiantis JT prekybos ir plėtros konferencijos 2002 m. ataskaita, ir nors struktūrinės pertvarkos programos vykdomos jau du dešimtmečius, skurdas ir toliau didėja, H. kadangi 2004 m. lapkričio 21 d. Paryžiaus klubas susitarė sumažinti Irako valstybės skolas 80 proc. siekiant padėti atstatyti šalį ir kadangi skolos bus mažinamos trimis etapais: 30 proc. iš karto, dar 30 proc. 2005 m. ir 20 proc. 2008 m., I. kadangi tragiškasis cunamis Azijoje paskatino ne vieną raginimą atidėti nukentėjusių šalių skolas siekiant paspartinti rekonstrukcijos ir atkūrimo procesą, 1. pažymi, kad Irako skolos buvo sumažintos 80 proc.; tačiau pabrėžia, kad visi kreditoriai, ypač tarptautinės institucijos ir nacionalinės vyriausybės, turi susitarti dėl laipsniško besivystančio pasaulio skolų panaikinimo, suteikdamos pirmenybę mažiausiai išsivysčiusioms šalims (MIŠ); 2. ragina Komisiją ir valstybes nares imtis vadovaujamo vaidmens daugiašaliuose ir dvišaliuose forumuose laipsniškai naikinti besivystančių šalių skolas; be to, skatina jas aktyviai stengtis įgyvendinti tikslą skirti 0,7 proc. BVP užjūrio šalių vystymosi pagalbai siekiant Tūkstantmečio vystymosi tikslų; 3. pritaria raginimams atidėti nuo cunamio nukentėjusių šalių skolas; tačiau ragina sumažinti kitų neturtingų šalių skolas, nes tarptautinis solidarumas neturėtų priklausyti nuo tragiškų įvykių; 4. pabrėžia, kad sumažinant skolas pirmenybė turėtų būti teikiama MIŠ, ir šios priemonės turėtų būti imtasi tik su sąlyga, kad dėl skolų sumažinimo vyriausybių sutaupyti pinigai bus nukreipti padėti jų bendruomenių neturtingiausiems; 5. mano, kad valstybės skolų sumažinimo procesą reikia paspartinti ir pagilinti šalyse, kurių vyriausybės gerbia žmogaus teises ir tinkamo valdymo principus bei teikia pirmenybę skurdo likvidavimui; 6. pabrėžia, kad dabartiniame ekonominės globalizacijos kontekste anstesnių iniciatyvų, įskaitant sustiprintą HIPC iniciatyvą, neužtenka ir pabrėžia, kad visas tokio pobūdžio iniciatyvas reikia traktuoti kaip žingsnį link visų skolų palaipsnio panaikinimo; 7. šiomis aplinkybėmis, pabrėžia poreikį pritaikyti dabartinę HIPC iniciatyvą poreikiams tų šalių, kurios dėl kraštutinio politinio nestabilumo dar nepasiekė taip vadinamo "sprendimo taško", ir suteikti daugiau lankstumo kituose lygmenyse, pvz., "rezultatų nagrinėjimo laikotarpio" trukmės, taip pat "šių rezultatų" ir tarpinių skurdo mažinimo strategijos dokumentų turinio bei palaipsnio skolos mažinimo tarpiniu laikotarpiu; 8. todėl džiaugiasi HIPC iniciatyvos numatytos pabaigos nukėlimu iki 2006 m. pabaigos, nes kai kurioms šalims, kuriose neseniai baigėsi konfliktas, tai suteikia galimybę pasiekti reikiamus rezultatus, kad joms galėtų būti pradėta taikyti iniciatyva; ragina toms šalims taikyti papildomą skolų sumažinimą, susitelkiant į jų sutaikinimą ir infrastruktūros atkūrimą, siekiant sumažinti tolesnių konfliktų tikimybę; 9. mano, kad, visos papildomos lėšos, kurias vyriausybės gaus sumažinus skolas, turėtų būti skirtos socialiniams projektams pasinaudojant donorų ir pilietinės visuomenės susitartais planais, kad būtų padidintos socialinės išlaidos tokiose srityse kaip pagrindinis išsilavinimas, elementari sveikatos apsauga ir ŽIV/AIDS; 10. ragina Komisiją ir valstybes nares, veiksmingai koordinuojant G8 grupės, Pasaulio Banko ir Tarptautinio valiutos fondo veiklą, užtikrinti, kad jokiai šaliai, kuri tikrai siekia skurdo mažinimo, tinkamo valdymo ir ekonominės pertvarkos, nebūtų atmesta galimybė pasiekti Tūkstantmečio vystymosi tikslus dėl lėšų trūkumo; 11. paveda Parlamento Pirmininkui perduoti šią rezoliuciją Komisijai, AKR-ES tarybai, Afrikos Sąjungai, Jungtinėms Tautoms, Tarptautiniam valiutos fondui, Pasaulio Bankui ir valstybių narių vyriausybėms bei parlamentams. [1] OL C 131 E, 2003 6 5, p. 167. [2] OL C 59, 2001 2 23, p. 239. --------------------------------------------------